Ma yella d tugniwin n uɣanib, ɣas akken ddeqs i yellan deg yinaw n tlawin, amur ameqqran nekkes-itent-id seg usefru238 i tura Ṭawes, d acu kan, ayen i wumi nger tamawt, tugniwin i sexdament s waṭas tlawin, d tid n tedmi, d tid-nni i yekkaten s allaɣ. Acku tikwal, ḥemmlent ad d-inint cwiṭ, ad d-qesdent aṭas, meḥsub d Tasedrest (litote). Tikwal niḍen, ḥemmlent ad d-inint aṭas, nutenti ad d-qesdent cwiṭ. Meḥsub d Taɣfesfelt (hyperbole). Am wakken daɣen i ḥemmlent ad ɛeddint tilas (exagerer) deg ubdar n kra n temsalt (s wallus n wawalen), meḥsub d Asemɣer (amplification).